Skid

Skid azaz csúszás/farolás.

Ez a szó főként egy fixis megállási technikát rejt, lényege hogy lábainkkal ellentartunk a hajtásnak, így nyers erővel  tudjuk blokkolni a hátsó kerék forgását.

Mi kell (ajánlott) a kivitelezéséhez? Valamilyen formában rögzíteni kell a lábunkat a pedálhoz, lehet itt szó strapről (kötés), vagy valamilyen patentpedálról. Kezdőbb embereknek ajánlott először egy könnyebb áttétel (2.8 alatt), és lehetőség szerint valami csúszósabb talaj, amin rá lehet érezni a kerék blokkolására. Fontosnak tartom megemlíteni, ha úgy döntünk hogy skidelgetni fogunk - pláne ha fék nélküliek vagyunk -, mindenképp ügyeljünk a COG (hátsó fogaskerék) megfelelő módon történő rögzítésére (pl. Rotafix), a hajtásunk és a lánc megfelelő állapotára, ugyanis ezek az alkatrészek hatalmas terhelésnek vannak kitéve és senki nem szeretne a későbbiekben egy autó elejével találkozni a lecsavarodott COG, az elszakadt lánc vagy lecsavarodott hajtás/tányér miatt.

Hogyan is kell skidelni? Először is találjuk meg melyik lábunk van elöl (ez nem minden esetben egyezik azzal, hogy milyen lábasak vagyunk), mert ezzel a lábunkkal fogjuk a pedált felfele húzni. Ügyelnünk kell a lábunk MEGFELELŐ módon való rögzítésére! Sokszor ott rontják el a nebuló fixisek, hogy nem dugják bele a strapba eléggé a cipőjüket, ezért amikor az elől levő lábukkal húznák fel a pedált, az egyszerűen csak kicsúszik. A másik jó tanácsom az, hogy szorítsuk oda a térdünk belső felét a vázhoz, ez megadja a stabilitást, sokkal könnyebb lesz a kivitelezés. Az elején semmiképp se ülve próbálkozzunk a kerék blokkolásával, mindenképp álljunk kicsit ki a nyeregből, a legelején akár jól előre is dőlhetünk, ezzel is levéve a terhelést a fixi hátuljáról.

Ha már jól megy a skidelés nyugodtan csúsztathatjuk a bicó seggét jobbra vagy balra, kinek hogy kényelmes.

Ha nem csak megállásra használnád a skidelést akkor szépen elkezdheted tanulgatni a kicsit komolyabb trükköket is, amiből több fajta is van.

Íme pár kép:

Sok sikert, és kitartást kívánok!